Mesterkokken vil gerne være med til at give børnene i udsatte familier en dejlig oplevelse af jul.

Annonce

Wassim Hallal glæder sig rigtig meget til søndag 20. december, for da går en drøm i opfyldelse for ham: Han kan holde jul for 100 gæster, hvoraf en stor del er børn. Det er en række meget forskellige familier, der har det til fælles, at de enten bor eller har boet på en af kommunens institutioner, fordi de er voldsomt udfordret på livet. Og af samme grund ikke har mulighed for selv at holde så festlig en jul.

Nu får de muligheden for at opleve en julemiddag på allerhøjeste niveau. Og samtidig vil der være en and til hver familie, så de har muligheden for at lave deres egen julemiddag 24. december.

Arrangementet er lavet i samarbejde med Århus Stiftstidende, der arbejder på højtryk for at finde sponsorer til juletræer og gaver til børnene. Tanken er, at det skal være nemt for gæsterne at gå hjem og lave en festlig juleaften.

Det er to år siden, at Wassim Hallal fik ideen til at lave et julearrangement. Han har siden forsøgt at føre det ud i livet sammen med forskellige samarbejdspartnere. Først i år lykkes det, og det er en stor glæde for Michelinkokken

»Julen er glædens tid, men desværre ikke for alle. Jeg så for to år siden en tv-udsendelse om børn og familier, der ikke har råd til at holde jul. Jeg fik meget lyst til at hjælpe og gøre noget ved det,« siger Wassim Hallal, der selv er familiemenneske.

Den dansk-libanesiske kok bor i Aarhus og har to børn. Han forlod Molskroen sidste år, da han blev far for anden gang, fordi døgnet ikke har timer nok til både familien, Frederikshøj, take away i Grønnegade og Molskroen på Djursland.

»Alle børn bør have gode oplevelser i den hyggelige juletid,« mener han.

35-årige Wassim Hallal vil servere en middag med alle de traditionelle indslag som flæskesteg, and, rødkål og risalamande. Han vil dog - præcis som han plejer - lave helt sin egen version.

»Der kommer 32 forskellige ingredienser i rødkålen. Blandt andet figner, svesker, andefedt og mørk balsamico. Der bliver en fin balance mellem det sure og det søde,« lover den talentfulde mand.

Der er travlhed på Frederikshøj i disse dage, hvor der syltes og koges, så alt kan være klar søndag 20. december. De ansatte møder ind, selv om det egentlig er deres fridag.